Záverečná správa úradníka pre vypočutie (1)

Námorní prepravcovia automobilov

(Vec AT.40009)

(2018/C 314/08)

Komisia začala 12. októbra 2016 konanie podľa článku 11 ods. 6 nariadenia Rady (ES) č. 1/2003 (2) a článku 2 ods. 1 nariadenia Komisie (ES) č. 773/2004 (3) voči týmto piatim podnikom: MOL (4), „K“ Line (5), NYK (6), podnik WWL a EUKOR (7) a CSAV (8) (spoločne „strany“).

V nadväznosti na rokovania o urovnaní a predloženie návrhov na urovnanie v súlade s článkom 10a ods. 2 nariadenia (ES) č. 773/2004 Komisia prijala 8. decembra 2017 oznámenie námietok adresované stranám konania. Podľa oznámenia námietok sa dotknuté strany podieľali na jedinom a pokračujúcom porušovaní článku 101 ZFEÚ a článku 53 Dohody o Európskom hospodárskom priestore („Dohoda o EHP“), ktoré spočívalo v koordinácii cien, rozdelení si zákazníkov a vo výmene citlivých obchodných informácií, pokiaľ ide o poskytovanie služieb v oblasti námornej prepravy nových motorových vozidiel (osobné automobily, nákladné vozidlá a vysoké a ťažké úžitkové vozidlá) na rôznych tratiach aspoň do EHP a z EHP.

Strany vo svojich odpovediach na oznámenie námietok podľa článku 10a ods. 3 nariadenia (ES) č. 773/2004 potvrdili, že vyhlásenie o námietkach zohľadňuje obsah ich návrhov na urovnanie.

V návrhu rozhodnutia sa dospelo k záveru, že dotknuté strany porušili článok 101 ZFEÚ a článok 53 Dohody o EHP tým, že sa podieľali na jedinom a pokračujúcom porušovaní spočívajúcom v koordinácii cien a rozdelení si zákazníkov, pokiaľ ide o poskytovanie služieb v oblasti námornej prepravy nových motorových vozidiel (osobné automobily, nákladné vozidlá a vysoké a ťažké nákladné vozidlá) na rôznych trasách do a z EHP. Pokiaľ ide o päť uvedených podnikov, zistilo sa, že toto porušenie sa začalo 18. októbra 2006 a trvalo do 24. mája 2012 v prípade podniku MOL a do 6. septembra 2012 v prípade ostatných štyroch uvedených podnikov.

Podľa článku 16 rozhodnutia 2011/695/EÚ som skúmal, či sa návrh rozhodnutia zaoberá iba námietkami, v prípade ktorých dostali strany možnosť vyjadriť sa. Konštatujem, že je to tak.

Vzhľadom na uvedené skutočnosti a so zreteľom na to, že mi strany nepredložili žiadnu žiadosť ani sťažnosť (9), sa domnievam, že sa v tomto prípade zabezpečil účinný výkon procesných práv všetkých účastníkov konania.

V Bruseli 19. februára 2018 Wouter WILS

(1) V súlade s článkami 16 a 17 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže, Ú. v. EÚ L 275, 20.10.2011, s. 29.

(2) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 zmluvy (Ú. v. ES L 1, 4.1.2003, s. 1).

(3) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 27.4.2004, s. 18).

(4) Mitsui O.S.K. Lines, Ltd., Mitsui O.S.K. (Europe Africa), Ltd. (predchádzajúci názov počas celého obdobia trvania porušovania): Mitsui O.S.K. Bulk Shipping (Europe) Ltd.) a Nissan Motor Car Carrier Co., Ltd. (spoločne „MOL“).

(5) Kawasaki Kisen Kaisha, Ltd. („K“ Line).

(6) Nippon Yusen Kabushiki Kaisha („NYK“).

(7) Wallenius Wilhemsen Logistics AS, EUKOR Car Carriers, Inc., Wallenius Logistics AB, Wilhemsen Ships Holding Malta Limited, Wallenius Lines AB a Wallenius Wilhelmsen Logistics ASA (predchádzajúci názov: Wilh. Wilhemsen ASA) (spoločne „podnik WWL a EUKOR“).

(8) Compañia Sudamericana de Vapores S.A. („CSAV“).

(9) Na základe článku 15 ods. 2 rozhodnutia 2011/695/EÚ sa účastníci konania v prípadoch kartelov, ktorí sa zúčastňujú diskusií o urovnaní podľa článku 10a nariadenia (ES) č. 773/2004, môžu obrátiť na úradníka pre vypočutie kedykoľvek počas konania o urovnaní, aby zaručili účinný výkon svojich procesných práv. Pozri aj bod 18 oznámenia Komisie 2008/C 167/01 o vedení konania o urovnaní s cieľom prijať rozhodnutia podľa článku 7 a článku 23 nariadenia Rady (ES) č. 1/2003 v prípadoch kartelov (Ú. v. EÚ C 167, 2.7.2008, s. 1).